सन् २०१४ मा आजकै दिन : युक्रेनी राष्ट्रपति यानुकोभिचलाई महाभियोग
सन् २०१४ मा आजकै दिन (फेब्रुअरी २२) मा युक्रेनी राष्ट्रपति भिक्टर यानुकोभिचविरुद्ध महाभियोग लगाइएको थियो । यानुकोभिच २०१० को फेब्रुअरी २५ मा युक्रेनको राष्ट्रपतिमा निर्वाचित भएका थिए ।
काठमाडौँ — सन् २०१४ मा आजकै दिन (फेब्रुअरी २२) मा युक्रेनी राष्ट्रपति भिक्टर यानुकोभिचविरुद्ध महाभियोग लगाइएको थियो । यानुकोभिच २०१० को फेब्रुअरी २५ मा युक्रेनको राष्ट्रपतिमा निर्वाचित भएका थिए ।रुसनिकट यानुकोभिचले २०१३ को नोभेम्बरमा युरोपेली संघमा आबद्ध हुनका लागि ढिलाइ गरेपछि युक्रेनमा पश्चिमी राष्ट्रहरूको समर्थनमा आन्दोलन सुरु भएको थियो । आन्दोलनका क्रममा एक सय जनाभन्दा बढीको मृत्यु भएसँगै यानुकोभिचले देश छाड्न बाध्य भएका थिए ।त्यसलगत्तै युक्रेनी संसद्ले यानुकोभिचलाई पदबाट हटाउँदै उनीविरुद्ध महाभियोग प्रस्ताव पारित गरेको थियो । त्यसयता यानुकोभिच रुसमा रहँदै आएका छन् । उनी अपदस्थ भएपछि रुसी सेनाले युक्रेनको क्राइमिया आफ्नो देशमा गाभ्न सफल भएको थियो ।यानुकोभिचपछि पेत्रो पोरोसेन्को युक्रेनको राष्ट्रपति भएका थिए । २०१९ मा भएको पछिल्लो चुनावमा भने कमेडियन भ्लोदिमिर जेलेन्सीकी राष्ट्रपति निर्वाचित भए । पश्चिमा देशनिकट जेलेन्स्कीले युक्रेनलाई उत्तर एटलान्टिक सन्धि संगठन (नेटो) को सदस्य बनाउने तयारी थालेपछि २०२२ को फेब्रुअरी २४ मा रुसले युक्रेनमा आक्रमण थालेको थियो ।